b'\n_START_ARTICLE_\nMarea Gaur\xc4\x83 Albastr\xc4\x83\n_START_PARAGRAPH_\nMarea Gaur\xc4\x83 Albastr\xc4\x83 (\xc3\xaen englez\xc4\x83 Great Blue Hole) este denumirea unei g\xc4\x83uri albastre de mari propor\xc8\x9bii situat \xc3\xaen mijlocul recifului Lighthouse (atol al recifului de barier\xc4\x83 din Belize). Este o dolin\xc4\x83 rotund\xc4\x83 cu diametrul de 305\xc2\xa0m \xc8\x99i ad\xc3\xa2nc\xc4\x83 de 120\xc2\xa0m._NEWLINE_Ini\xc8\x9bial, aceast\xc4\x83 gaur\xc4\x83 albastr\xc4\x83 reprezenta un sistem de pe\xc8\x99teri calcaroase, formate \xc3\xaen timpul ultimei ere glaciare. Pe atunci nivelul m\xc4\x83rii era cu mult mai sc\xc4\x83zut, dar c\xc3\xa2nd acesta s-a ridicat bolta pe\xc8\x99terii a cedat, form\xc3\xa2nd o dolin\xc4\x83 carstic\xc4\x83, form\xc4\x83 de relief r\xc4\x83sp\xc3\xa2ndit\xc4\x83 de-a lungul litoralului Belizelor._NEWLINE_Marea Gaur\xc4\x83 Albastr\xc4\x83 a devenit cunoscut\xc4\x83 datorit\xc4\x83 cercet\xc4\x83torului francez Jacques-Yves Cousteau, care a inclus-o \xc3\xaen lista celor mai bune 10\xc2\xa0locuri pentru scufund\xc4\x83ri. \xc3\x8en anul 1972, a m\xc4\x83surat de pe vasul s\xc4\x83u Calypso ad\xc3\xa2ncimea g\xc4\x83urii albastre \xc8\x99i a confirmat ipoteza form\xc4\x83rii ei. Explor\xc3\xa2nd gaura cu ajutorul unui submarin monoloc, participan\xc8\x9bii expedi\xc8\x9biei lui Cousteau au descoperit stalactite imense, pantele unora dintre ele form\xc3\xa2nd un unghi de 10\xe2\x80\x9313\xc2\xb0 fa\xc8\x9b\xc4\x83 de vertical\xc4\x83._NEWLINE_\xc3\x8en ciuda izol\xc4\x83rii acestui loc (distan\xc8\x9ba p\xc3\xa2n\xc4\x83 la ora\xc8\x99ul Belize este \xc3\xaen jur de 96\xc2\xa0km), Marea Gaur\xc4\x83 Albastr\xc4\x83 este un loc favorit pentru scufund\xc4\x83rile recreative. Scafandrii pot \xc3\xaent\xc3\xa2lni aici diverse specii de pe\xc8\x99ti, printre care bibanul-crestat, rechinul infirmier\xc4\x83 \xc8\x99i c\xc3\xa2teva tipuri de pe\xc8\x99ti de recif, de exemplu rechinul caraibian de recif.'